અમદાવાદમાં કરફ્યૂથી એરપોર્ટ પર કેબ અને ટેક્સીચાલકોની બેફામ લૂંટ, રૂ. 800-1,000 સુધી તોતિંગ ભાડું વસુલાયું | નવગુજરાત સમય
અમદાવાદમાં કરફ્યૂથી એરપોર્ટ પર કેબ અને ટેક્સીચાલકોની બેફામ લૂંટ, રૂ. 800-1,000 સુધી તોતિંગ ભાડું વસુલાયું
એરપોર્ટથી ગંતવ્ય સ્થળે પહોંચવા કોર્પોરેશનની બસોની વ્યવસ્થા પરંતુ આયોજનના અભાવે મુસાફરો રઝળ્યા
અમદાવાદમાં ગત રાતના 9.00 વાગ્યાથી 57 કલાક સુધી કરફ્યૂ લાગુ કરાયો છે. જો કે આ કરફ્યૂ વચ્ચે કેટલીક છૂટછાટ આપતું જાહેરનામું પોલીસ મહાનિર્દેશક દ્વારા જાહેર કરાયું છે. જેમાં રેલવે અને એરપોર્ટ પરથી મુસાફરોને પોતાના ગંતવ્ય સ્થળ સુધી પહોંચવાને મંજૂરી મળેલી છે. એરપોર્ટ પરથી કેબ અને ટેક્સીચાલકોએ કરફ્યૂનો લાભ ઉઠાવતા મુસાફરો પાસેથી ઉઘાડી લૂંટ ચલાવી છે. એરપોર્ટ પરથી અમદાવાદમાં અન્ય વિસ્તારમાં જવા માટે કેબ ચાલકો મુસાફરો પાસેથી રૂ.800-1,000 સુધી તોતિંગ ભાડું વસુલી રહ્યા છે. કેબ અને ટેક્સી ચાલકોની ઉઘાડી લૂંટથી મુસાફરો મુશ્કેલીમાં મુકાયા છે.
અમદાવાદ મ્યુનિસિપલ કોર્પોરેશને એરપોર્ટથી ઈલેક્ટ્રિક બસો તેમજ બીઆરટીએસ બસોની સુવિધા પણ ઉપલબ્ધ કરાવી છે પરંતુ તંત્રના આયોજનના અભાવે મુસાફરોને રઝળી પડ્યા છે. મુસાફરોને એરપોર્ટ પર કલાકો સુધી બસની રાહ જોવી પડે છે તો ક્યારેક બસમાં બેસાડ્યા બાદ નીચે ઉતારીને અન્ય રૂટની બસમાં જવા માટે મજબૂર કરવામાં આવે છે. આ પ્રકારને તંત્રના અણધડ વહીવટથી મુસાફરો હેરાન પરેશાન થઈ ગયા છે.
અમદાવાદ એરપોર્ટ પર ઉતરેલા એક વિદ્યાર્થીએ જણાવ્યું કે અમારી ટિકિટ બુક હતી જેને પગલે આજે હું અમદાવાદ પહોંચ્યો છું. મારે અહીંથી અમદાવાદના એક વિસ્તારમાં જવું છે પરંતુ ખાનગી કેબ સેવા તેમજ ટેક્સીચાલકો મનફાવે તેવા ભાડાં માંગી રહ્યા છે. પહેલા એપ દ્વારા કેબ બુક કરાવતા તેમાં રૂ.250-300 ભાડું બતાવે છે. જ્યારે કેબ બુક કરીએ છે તો બાદમાં કેબનો ડ્રાઈવર ફોન કરીને કહે છે કે કરફ્યૂ છે જેને પગલે બીજી રાઈડ મળવી મુશ્કેલ છે અને રૂ. 800-1,000 ભાડું થશે. આમ કેબ ચાલકો ખુલ્લેઆમ લોકોને લૂંટી રહ્યા હોવાની બૂમો ઉઠી છે. કેબ રદ કરવા માટે પણ ડ્રાઈવરો મુસાફરોને દબાણ કરે છે જેથી તેની પેનલ્ટી પણ મુસાફરે કોઈપણ વાંક વગર ચૂકવવી પડે તેવી નોબત ઊભી થઈ છે.